Predkladacia správa

	Na základe ustanovenia § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov predkladá podpredseda vlády a minister spravodlivosti Slovenskej republiky Daniel Lipšic na rokovanie vlády Slovenskej republiky návrh výboru Národnej rady Slovenskej republiky pre európske záležitosti na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky (ďalej len „návrh zákona“).
	Obsahom predloženého návrhu zákona je ustanovenie Výboru Národnej rady Slovenskej republiky pre európske záležitosti ako stáleho výboru Národnej rady Slovenskej republiky a poverenie tohto výboru výkonom pôsobnosti Národnej rady Slovenskej republiky podľa čl. 2 ods. 1 ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie.
	Predkladateľ sa nevyjadruje k vecnému zámeru navrhovateľov. Z legislatívneho hľadiska predložený návrh zákona vychádza zo splnomocnenia čl. 2 ods. 2 a čl. 3 ústavného zákona č. 397/2004 Z. z. Predkladateľ k predloženému návrhu uplatňuje nasledujúce pripomienky:

K čl. I:
K bodu 3:
Slová „v prípade“ odporúčame nahradiť slovami „ak ide o“.

K bodu 4:
V odseku 2 navrhovateľ konštruuje inštitút náhradníka za člena výboru. V dôvodovej správe odôvodňuje tento návrh potrebou zabezpečiť stálu funkčnosť tohto výboru. K inštitútu náhradníka máme niekoľko pripomienok:
a)	V dôvodovej správe navrhovateľ uvádza, že náhradník bude volený z tej istej politickej strany, ako „riadny“ člen, avšak táto skutočnosť v § 58a ods. 2 nie je vyjadrená. Ak bude inštitút náhradníka schválený, považujeme za potrebné vyjadriť v texte § 58a ods. 2 aj túto skutočnosť.
b)	V druhej vete sa ustanovuje, že náhradník sa môže zúčastniť na rokovaní výboru za člen výboru len na základe oznámenia. Považujeme za vhodné doplniť, akou formou sa oznámenie uskutoční a odporúčame písomnú formu.
c)	Tretiu vetu odporúčame začleniť do druhej vety a oddeliť bodkočiarkou.
d)	V tretej vete rovnako odporúčame slová „(§ 52 ods. 2)“ nahradiť slovami „na účely uznášaniaschopnosti výboru podľa § 52 ods. 2“.
Odporúčame nezavádzať inštitút náhradníkov aj vzhľadom na to, že tento inštitút neexistuje ani v súčasnosti pri žiadnom výbore Národnej rady Slovenskej republiky a jeho neexistencia nijako neohrozila funkčnosť výborov Národnej rady Slovenskej republiky.
	V odseku 3 písm. c) odporúčame doplniť, že prerokúva správy a informácie týkajúce sa Európskych spoločenstiev a Európskej únie. V navrhovanom znení by tento výbor prerokúval akékoľvek správy a informácie predkladané vládou Slovenskej republiky.
	V odseku 6 odporúčame za slová „rokovaní orgánov“ vložiť slová „Európskych spoločenstiev a Európskej únie“.
	Odsek 8 prvá veta je potrebné vypustiť, keďže túto povinnosť má vláda alebo poverený člen vlády v zmysle čl. 1 ods. 1 ústavného zákona č. 397/2004 Z. z. explicitne voči Národnej rade Slovenskej republiky a nie voči jej výboru. 
V odseku 8 sa tiež zavádza inštitút „predbežného stanoviska“, jeho náležitostí a povinnosť vlády Slovenskej republiky alebo jej člena doručovať tieto stanoviská výboru pre európske záležitosti. Vzhľadom na to, že ústavný zákon č. 397/2004 Z. z.  nepozná tento inštitút a aj vzhľadom na to, že podľa tohto ústavného zákona, ako aj podľa § 58a ods. 9 predloženého návrhu zákona zostáva povinnosť predkladať návrh stanoviska Slovenskej republiky, odporúčame vypustiť inštitút „predbežného stanoviska“ (odsek 8 druhá veta) z návrhu a doplniť náležitosti návrhu stanoviska Slovenskej republiky podľa čl. 1 ods. 2 ústavného zákona č. 397/2004 Z. z.
	Odseky 9, 10 a 11 odporúčame vypustiť. V zmysle čl. 2 ods. 2 ústavného zákona č. 397/2004 Z. z. môže zákon poveriť výbor Národnej rady Slovenskej republiky len na výkon pôsobnosti podľa čl. 2 ods. 1 ústavného zákona č. 397/2004 Z. z. – teda schvaľovať stanoviská Slovenskej republiky k návrhom právne záväzných aktov a iných aktov Európskych spoločenstiev a Európskej únie, o ktorých sa rozhoduje na úrovni zástupcov vlád členských štátov Európskej únie. Pôsobnosť, ktorú navrhovateľ navrhuje v odsekoch 9 až 11 ustanoviť pre výbor, ustanovuje ústavný zákon č. 397/2004 Z. z. explicitne Národnej rade Slovenskej republiky (čl. 1 ods. 2, čl. 2 ods. 5 druhá veta a čl. 2 ods. 5 prvá veta).

K čl. II:
	Účinnosť navrhujeme ustanoviť konkrétnym dátumom.

Na základe uvedeného predkladateľ navrhuje, aby vláda Slovenskej republiky vyslovila svojím uznesením súhlas s predloženým návrhom s pripomienkami uvedenými v tejto predkladacej správe.